*Œuvres complètes de Rutebeuf*, J. Bastin & E. Faral, 1959-1960 : Paris, Picard, vol. 2, pp. 236-239.

**Un dist de Nostre Dame**. *fol. 74 r°*

De la tres glorieuse Dame

Qui est saluz de cors et d’ame

Dirai, que tere ne m’en puis ;

Més l’en porroit avant un puis

Espuisier c’on poïst retrere

Combien la Dame est debonaire.

Por ce si la devons requerre

Qu’avant qu’elle chaïst sor terre

Mist Diex en li humilité,

Pitié, dousor et charité,

Tant que ne sai ou je commance :

Besoignex sui par abondance.

L’abondance de sa loange[[1]](#footnote-2)

Remue mon corage et change

Si qu’esprover ne me porroie,

Tant parlasse que je voudroie.

Tant a en li de bien a dire

Que trop est belle la matiere.

Se j’estoie bons escrivens,

Ainz seroie d’escrire vains

Que je vous eüsse conté

La terce part de sa bonté

Ne la quarte ne redeïsme :

Ce set chacuns par lui meïsme.

Qui orroit comment elle proie[[2]](#footnote-3)

Celui qui de son cors fist proie

Por nous toz d’enfer despraer

C’onques ne vost le cors despraer[[3]](#footnote-4),

Ainz fu por nos praez et pris,

Dou feu de charité espris !

Et tot ce li ramentoit elle

. . . . . . . . . . . . . . .

. . . . . . . . . . . . . . .

La douce Vierge debonaire :

« Biaus filz, tu suis fame et home[[4]](#footnote-5),

Quant il orent mors en la pome,

Il furent mort par le pechié

Don Maufez est toz entachiez,

En enfer il dui descendirent

Et tuit cil qui d’enfer yssirent[[5]](#footnote-6).

Biax chiers fis, il t’en prist pitiez

Et tant lor montras d’amistiez

Que pour aus decendis des ciaus.

Li dessandres fu bons et biax :

De ta fille feïs ta mere,

Tiex fu la volante dou Pere.

De la creche te fit on couche :

Sans orguel est qui la se couche.

Porter te covint en Egypte ;

La demorance i fu petite,

Car aprés toi ne vesqui gaires

Tes anemis, li deputaires

Herodes, qui fist decoler

Les inocens et afoler

Et desmenbrer par chacun menbre,

Si com l’Escriture remenbre.

Aprés ce revenis arriere ;

Juï te firent belle chiere,

Car tu lor montroies ou Temple

Maint bel mot et maint bel example. *fol. 74 v°*

Mont lor plot canques tu deïs

Juqu’a ce tens que tu feïs

Ladre venir de mort a vie.

Lors orent il sor toi envie,

Lors fus d’aus huiez et haïz,

Lors fus enginiez et traïz

Par les tiens et a aus bailliez,

Lors fus penez et travillez

Et lors fus lïez a l’estache :

N’est nus qui ne le croie et sache.

La fus batuz et deplaiez,

La fus de la mort esmaiez,

La te covint porter la croiz

Ou tu crias a haute voiz[[6]](#footnote-7)

Au Juïs que tu soif avoies.

La soif estoit que tu savoies

Tes amis mors et a malaise

En la dolor d’enfer punaise.

L’ame dou cors fu en enfer[[7]](#footnote-8)

Et brisa la porte d’enfer.

Tes amis tressis de leans,

Ainc ne remest clerc ne lai anz.

Li cors remest en la croiz mis ;

Joseph, qui tant fu tes amis,

A Pilate te demanda :

Li demanders mont l’amanda.

Lors fus ou sepucre posez

De ce fu hardiz et osez

Pilate qu’a toi garde mist,

Car de folie s’entremist.

Au tiers jor fus resucitez :

Lors fus et cors et deïtez

Ensanble sans corricion,

Lors montas a l’Ascension.

Au jor de Pentecouste droit,

Droit a celle hore et cel androit

Que li apostre erent assis

A la table, chacuns pencis,

Lors envoias tu a la table

La toe grace esperitable

Dou saint Esperit enflamee,

Que tant fu joïe et amee.

Lors fu chacuns d’aus si hardiz,

Et par paroles et par diz,

C’autant prisa mort comme vie :

N’orent fors de t’amor envie.

Biax chiers filz, por l’umain lignage

Jeter de honte et de domage

Feïs tote ceste bonté

Et plus assez que n’ai conté.

S’or laissoies si esgaré

Ce que si chier as comparé,

Ci avroit trop grant mesprison,

S’or les lessoies en prison

Entrer, don tu les as osté,

Car ci avroit trop mal hosté,

Trop grant duel et trop grant martire,

Biau filz, biau pere, biau doz sire. »

Ainsi recorde tote jor

La doce Dame, sans sejor ;

Ja ne fine de recorder

Car bien nous voudroit racorder

A li, don nos nos descordons[[8]](#footnote-9)

De sa corde et de ses cordons.

Or nous acordons a l’acorde

La Dame de misericorde

Et li prions que nos acort

Par sa pitié au dine acort

Son chier Fil, le dine Cor Dé :

Lors si serons bien racordé.

*Explicit de Notre Dame.*

*Manuscrit* : *B*,fol. 74 r°.

*Alinéas du ms.*

*Graphies normalisées* : se v. 24 ; ci v. 103.

*Ms.* 10 Pitiez dousors et charitez — 13 loance — 16 T. p. je — 26 Celi — Entre 31 et 34, *lacune de deux ou plusieurs vers —* 34 La tres d. verge — 43 d. es c. — 47 coche — 87 fu — 96 et acel a. — 103 fus c. — 121 fina — 125 a. a sacorde — 126 misecorde *avec un signe d’abréviation mal placé* (*après mi*)

1. *loange.* Ms. *loance*,sans signification phonétique, graphie fautive, attirée par les deux rimes précédentes. [↑](#footnote-ref-2)
2. 25-30. Relative absolue. [↑](#footnote-ref-3)
3. Vers faux. Lire *onc*,au lieu de *onques*,serait aisé, n’était qu’ailleurs, dans le même tour, Rutebeuf écrit toujours *onques* (cf. *F* 91 ; *AD* 35 ; *AU* 187, 649 ; etc.). — *le cors despraer*:le sens est évidemment « sauver sa propre personne ». Quant à *despraer*,il peut correctement être la répétition intentionnelle du *despraer* précédent (la différence de complément justifiant une rime du même au même). Cependant la répétition pourrait être le fait d’une inadvertance du scribe ; et *desraer*,réfléchi (ici *le cors = soi*),bien que fournissant une rime moins riche, donnerait du moins le sens très bon de « se dérober ». [↑](#footnote-ref-4)
4. Le texte du manuscrit, ici reproduit, et dont la lettre est douteuse, ne paraît pas offrir de sens. [↑](#footnote-ref-5)
5. Leçon corrompue. [↑](#footnote-ref-6)
6. 74-78. Cf. *X* 62-65. [↑](#footnote-ref-7)
7. 79-80. Allusion à la descente du Christ aux enfers, tradition étrangère aux évangiles. [↑](#footnote-ref-8)
8. 123-124. Cf. *A* 17-18. [↑](#footnote-ref-9)